**Collapse** (Sažetak predgovora)

Unatrag zadnjih nekoliko godina slikar Fedor Fischer napravio je veliki obrat u umjetničkoj poetici. Od figurativnog i narativnog slikarstva izraslog na tradicijama njemačke srednje generacije (kao što je to opus Jorga Immendorffa) i nasljeđa leipziške škole (poglavito Nea Raucha) Fischer se transformirao u slikara koji gradi sliku kao objekt. Michel Foucault je u svom zaključku predavanja o Manetovom slikarstvu na primjeru slike *Bar u Folies-Bergèru* istaknuo kako je „Manet stvorio sliku-objekt kao osnovnu premisu po kojoj bismo jednog dana ukinuli ikakav model same reprezentacije te dozvolili prostoru igru s njegovim najjednostavnijim svojstvima, a to su ona materijalna“. Foucault je svoje istraživanje Manetovog slikarstva koncipirao kao tumačenje prostora i umjetničkog modela reprezentacije istog, pokazujući nam kako slika od plošne dvodimenzionalne ilustracije stvarnog prostora može postati prostor sam po sebi. Novi opus Fedora Fischera *Collapse* kojeg predstavlja u programu Galerije *Bačva* Hrvatskog društva likovnih umjetnika 2017. godine polazi upravo od materijalnosti i materičnosti slike-objekta. Fischer se koristi materijom slikarskog platna kao nečim potpuno realnim i fizičkim, i po prvi puta u hrvatskoj suvremenoj umjetnosti pomiče granice i metode slikarskih postupaka. Koristeći se piljevinom, svakodnevnim predmetima lišenim obličja i bojom lišenom značenja Fischer nastavlja ideju slike kao 'zemlje', istu onu koju je svojom izložbom *Aperiatur Terra* u galeriji *White Cube Mason's Yard*  2007. godine inagurirao Anselm Kiefer. U tom je, sad već antologijskom čitanju Cvijetne nedjelje Kiefer pomaknuo granice slike prema alkemiji, tretirajući zemlju i drvo kao boju a boju kao kao neodvojivi dio 'jedne' materije svijeta. Koračajući tragom svojih slikarskih uzora Fischer u izložbi *Collapse* otvara nova pitanja tretiranja slike-objekta, ideje slike kao zemlje i na kraju 'beskonačnosti površine' u koju jednako vjeruje kao što vjeruje u sliku. Upravo nam se ta *beskonačnost* otvara u neprekinutom krugu Galerije *Bačva*.

Josip Zanki